[{"text_idx": "#000000", "text": "Mae ffrindiau da fel se\u0302r"}, {"text_idx": "#000001", "text": "Dyma ni am yr ail flwyddyn yn wynebu\u2019r haf heb y Sioe Frenhinol. Dyma yn wir i ni, fel sawl teulu arall, yw (oedd) ein gwyliau blynyddol, ein cyfle i dreulio amser gyda rhywfaint o\u2019r teulu a ffrindiau am 5 diwrnod lawr yn Llanelwedd! Dwi\u2019n siwr basa sawl un ohonoch yn dweud \u2013 \u201callai ddim meddwl am ddim gwaeth\u201d \u2013 a dyna sy\u2019n braf ynde, \u2018da ni gyd yn wahanol, ac mae hynny yn holl bwysig i ni gadw mewn cof ..... mae pawb yn wahanol a does NEB yn berffaith."}, {"text_idx": "#000002", "text": "Paratoi: Y rwti\u0302n arferol .... diwrnod ffwrdd ar y dydd Gwener, glanhau\u2019r garafan (er fy mod wedi gwneud hynny cyn ei rhoi i gysgu mewn sied dros y gaeaf!) a phacio POB DIM alla i feddwl amdano nes does bosib gwasgu heibio\u2019r drws. Gormodedd o ddillad, gormodedd o fwyd, sachau cysgu (rhag ofn), bwrdd mawr i\u2019r adlen i ddal yr oergell, tegell, toaster ayyb \u2013 ac yn y diwedd cael trefn \u2013 barod i gychwyn pnawn Sadwrn. Yr holl stwff yn achosi lot o palafa ar o\u0302l cyrraedd Llanelwedd ac Erfyl yn despret am baned (neu rhywbeth cryfach) cyn dechrau meddwl am y testun difo\u0302rs blynyddol o godi\u2019r adlen! Dan ni yn altro pob blwyddyn ... neu oddwn i\u2019n meddwl hynny, ond pwy a\u0302 wyr sut sta\u0311d fydd arnan ni pan gawn ni fynd no\u0302l i\u2019r sioe yn 2022."}, {"text_idx": "#000003", "text": "Mae rhywbeth sbeshal iawn am y Sioe. Y cystadlu, y cymdeithasu, cwrdd a\u0302 ffrindiau hen a newydd, cael rhyw dri\u0302t bach am ddim gan ambell stondin, profi awyrgylch anhygoel ble bynnag yr ewch chi \u2013 o\u2019r siediau anifeiliaid, y sied gneifio, cystadlaethau\u2019r Ffermwyr Ifanc, yr arddangosfeydd yn y prif gylch, y babell flodau a\u2019r campweithiau anhygoel i\u2019r llygad, y peiriannau diweddaraf, Bryn Fo\u0301n yn Penmaenau \u2013 heb anghofio\u2019r mop, haearn smwddio, torrwr tomatoes zig-zag a\u2019r cyrliwr ciwcymbrs sydd yno yn flynyddol ers imi gofio!"}, {"text_idx": "#000004", "text": "Mae\u2019n draddodiad gennym ni fel cyfnitherod a\u2019n plant (ladies only!) gael \u2018Pnawn Pimms\u2019 ar y prynhawn dydd Mawrth yn y \u2018Members\u2019. Er ein bod mewn cyswllt drwy \u2018What\u2019s app\u2019 neu dext yn eitha\u2019 rheolaidd, mae WIR yn ddigwyddiad pwysig a sbeshal i ni gyd. Mae na siarad di-stop, hel atgofion a lot o chwerthin a sawl jwg yn mynd no\u0302l a blaen i\u2019w hail-lenwi. Diolch am y Sioe i sicrhau y cyfle i ni gwrdd fel hyn a thynnu\u2019r llun blynyddol wrth gwrs."}, {"text_idx": "#000006", "text": "Yn ystod y misoedd diwethaf \u2013 dwi wedi edmygu a diolch llawer iawn am weithwyr y gwasanaeth iechyd. Mae ein dyled yn enfawr i bob un ohonyn nhw. Mi fydd na Sioeau ac mi fydd na Eisteddfodau eto ac yn y cyfamser, rhaid cadw ein hunain a\u2019n hiechyd meddwl mewn cyflwr i allu gwerthfawrogi a mwynhau pan ddaw yr amser hynny eto. Sut i mi? ..... wel, pan fydd amser a thywydd yn caniatau, fydda i\u2019n trio garddio \u2018chydig. Dwi wir ddim yn honni i fod yn arddwraig o bell ffordd, ond mae gen i \u2018rockery\u2019 o rhyw fath, ac mae chwynnu hwnnw yn achlysurol a gweld y lliwiau hyfryd yr amser hyn o\u2019r flwyddyn yn codi fy nghalon. Mae eistedd allan gyda\u2019r nos gyda gwydraid bach o win gan edrych ar y lliwiau yn ymlacio rhywun ar ddiwedd diwrnod. Fydda i\u2019n mwynhau cerdded ac yn aml yn cael cwmni ffrind i fynd am dro min nos. Mi siaradwn ni am bob dim dan haul. Cefais anrheg hyfryd o eiriau wedi eu fframio gan ffrind arall i mi yn ystod y flwyddyn ddiwethaf \u2013 \u201cMae ffrindiau da fel se\u0302r, ddim yn eu gweld drwy\u2019r adeg ond mae\u2019n braf gwybod eu bod nhw yno bob amser\u201d . Mae ffrindiau mor bwysig \u2013 diolch amdanyn nhw i gyd."}, {"text_idx": "#000007", "text": "Llun o brint \u2018Mae ffrindiau da fel ser...\u2019 gan Buddug"}]